b'\n_START_ARTICLE_\nMargherita Sarfatti\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nMargherita Sarfattin vanhemmat olivat Amedeo Grassini ja Emma Levi. Is\xc3\xa4 Amedeo oli varakas juutalainen juristi ja liikemies. H\xc3\xa4n oli Venetsian hallituksen veroasianajaja ja Giuseppe Melchiorre Sarton (my\xc3\xb6hemmin paavi Pius X) l\xc3\xa4heinen yst\xc3\xa4v\xc3\xa4. Is\xc3\xa4ns\xc3\xa4 tavoin Amadeo Grassini sai Italian kruunun ritarikunnan ritarin arvon._NEWLINE_Sarfatti asui lapsena palazzossa joka sijaitsi Venetsiassa Canal Granden varrella, ja h\xc3\xa4n sai kotiopetusta. H\xc3\xa4n kiinnostui kuitenkin pian sosialismin aatteista ja karkasi 18-vuotiaana vanhempiensa kotoa ja meni naimisiin Cesare Sarfattin kanssa, joka oli padovalainen juutalainen juristi. Cesare Sarfatti oli h\xc3\xa4nt\xc3\xa4 13 vuotta vanhempi mutta sosialistiset aatteet olivat heille yhteisi\xc3\xa4. Pariskunta muutti 1902 Milanoon. Heist\xc3\xa4 tuli siell\xc3\xa4 kaupungin taide-el\xc3\xa4m\xc3\xa4n keskeisi\xc3\xa4 henkil\xc3\xb6it\xc3\xa4, ja he pitiv\xc3\xa4t viikoittain salonkia, josta tuli futuristien ja taidesuuntaus novecenton keskus. He saivat kaksi poikaa, Roberton ja Amedeon, ja yhden tytt\xc3\xa4ren, Fiammettan. Pojista vanhempi Roberto liittyi ensimm\xc3\xa4isen maailmansodan aikana Italian armeijaan ja kaatui 18-vuotiaana Monte Baldossa._NEWLINE_Margherita Sarfatti tutustui 1911 Benito Mussoliniin, joka oli h\xc3\xa4nt\xc3\xa4 kolme vuotta nuorempi, ja he aloittivat suhteen. Menetetty\xc3\xa4\xc3\xa4n miehens\xc3\xa4 1924 Sarfatti kirjoitti Mussolinin el\xc3\xa4m\xc3\xa4kerran. Se ilmestyi ensin 1925 Britanniassa nimell\xc3\xa4 The Life of Benito Mussolini ja seuraavana vuonna Italiassa nimell\xc3\xa4 Dux. Siit\xc3\xa4 julkaistiin 17 painosta ja se k\xc3\xa4\xc3\xa4nnettiin 18 kielelle, my\xc3\xb6s suomeksi, nimell\xc3\xa4 Mussolini: el\xc3\xa4m\xc3\xa4kerta. Kirja oli menestys, koska kirjoittaja tunsi Mussolinin. _NEWLINE_Sarfatti on ikuistettuna Guido Cadorinin freskoissa (nykyisess\xc3\xa4) Grand Hotel Palacessa, joka sijaitsee Roomassa Via Venetolla numerossa 70. "Fiammetta ja min\xc3\xa4 halusimme tulla kuolemattomiksi salongin freskoissa", h\xc3\xa4n huomatti viitaten tytt\xc3\xa4reens\xc3\xa4, joka on kuvattuna freskoissa h\xc3\xa4nen kanssaan._NEWLINE_Fasistihallituksen politiikka muuttui antisemistiseksi vasta vuonna 1938, jolloin Mussolini taipui Saksan painostuksesta ja rasistinen rotumanifesti s\xc3\xa4\xc3\xa4dettiin. Puolueen j\xc3\xa4senyys oli ollut sit\xc3\xa4 ennen avoin my\xc3\xb6s juutalaisille. Italian olojen muuttuessa Sarfatti muutti 1938 Argentiinaan ja Uruguayhin. H\xc3\xa4n ty\xc3\xb6skenteli El Diarion toimittajana Montevideossa. Sodan j\xc3\xa4lkeen vuonna 1947 Sarfatti palasi kotimaahan, ja h\xc3\xa4nest\xc3\xa4 tuli j\xc3\xa4lleen Italian taiteen piiriss\xc3\xa4 vaikutusvaltainen henkil\xc3\xb6.\n_START_SECTION_\nPopulaarikulttuurissa\n_START_PARAGRAPH_\nN\xc3\xa4yttelij\xc3\xa4 Susan Sarandon n\xc3\xa4yttelee Sarfattia elokuvassa Cradle Will Rock (1999), jonka on k\xc3\xa4sikirjoittanut ja ohjannut Tim Robbins, Sarandonin pitk\xc3\xa4aikainen kumppani.'